**ซาโตมิ ซาโต** (ญี่ปุ่น: 佐藤 聡美; โรมาจิ: *Satō Satomi*) เป็นนักพากย์และนักร้องชาวญี่ปุ่น มีผลงานพากย์ที่สำคัญได้แก่ไทนากะ ริทสึจาก*เค-อง! ก๊วนดนตรีแป๋วแหวว*และจิตันดะ เอรุจาก*ปริศนาความทรงจำ* ซาโตมิเกิดเมื่อวันที่ 8 พฤษภาคม พ.ศ. 2529 ที่เมืองเซ็นได จังหวัดมิยางิ ประเทศญี่ปุ่น

ในเดือนกรกฎาคม พ.ศ. 2560 ซาโตมิประกาศทางบล็อกส่วนตัวของเธอว่าได้แต่งงานกับทากูมะ เทราชิมะ ซึ่งเป็นนักพากย์การ์ตูนเช่นเดียวกัน โดยทั้งสองเคยมีผลงานพากย์เรื่องเดียวกันหลายเรื่องรวมทั้ง*แฟรี่เทล ศึกจอมเวทอภินิหาร*และ*พี่น้องปริศนาโรงเรียนมหาเวท*

ผลงานสำคัญ
----------

ซาโตมิเริ่มมีผลงานพากย์ครั้งแรกใน พ.ศ. 2550 แต่ผลงานแรกที่โดดเด่นของเธอมาจากซีรีส์อนิเมะ *เค-อง! ก๊วนดนตรีแป๋วแหวว* ออกฉายภาคแรก พ.ศ. 2552 ซึ่งเธอพากย์เป็นไทนากะ ริทสึ ซึ่งจากซีรีส์อนิเมะ *เค-อง!* นี้เองที่เธอได้เริ่มมีผลงานเพลงในฐานะสมาชิกของวง "เวลาน้ำชาหลังเลิกเรียน" ร่วมกับนักพากย์หลักอีก 4 คนจากซีรีส์เดียวกันได้แก่อากิ โทโยซากิ, โยโกะ ฮิกาซะ, มินาโกะ โคโตบูกิ และอายานะ ทาเกตัตสึ เพลง "*โดนต์เซย์เลซี*" (อังกฤษ: Don't Say 'Lazy') ซึ่งเป็นเพลงปิดของ *เค-อง!* ภาคแรกได้รับรางวัลเพลงยอดเยี่ยมจากงานแอนิเมชันโคเบะครั้งที่ 14 ซีรีส์ *เค-อง!* ยังสร้างต่อมาอีกหนึ่งภาคในชื่อ *เค-อง!!* (ออกอากาศ พ.ศ. 2553) และฉบับภาพยนตร์ในชื่อ *เค-อง! เดอะมูฟวี่* (พ.ศ. 2554) นอกจากนี้ ใน พ.ศ. 2553 ซาโตมิรับบทเป็นชิจิโจ อาเรียจากซีรีส์อนิเมะ *เซโตไกยากูอินโดโมะ* และมีผลงานเพลงเปิดร่วมกับนักพากย์หลักอีกสองคนได้แก่โยโกะ ฮิกาซะและยาฮางิ ซายูริโดยใช้ชื่อ "ทริปเพิลบุกกิง"

พ.ศ. 2555 ซาโตมิรับบทเป็นจิตันดะ เอรุจากซีรีส์อนิเมะ *ปริศนาความทรงจำ* ซึ่งสร้างโดยเกียวโตแอนิเมชันเช่นเดียวกับ *เค-อง!* เธอร้องเพลงปิดในซีรีส์นี้ได้แก่ "*มาโดโรมิโนะยากูโซกุ*" ญี่ปุ่น: まどろみの約束; โรมาจิ: *Madoromi no Yakusoku* และ "*คิมินิมัตสึวารุมิสเตรี*" ญี่ปุ่น: 君にまつわるミステリー; โรมาจิ: *Kimi ni Matsuwaru Mystery* ร่วมกับอาอิ คายาโนะซึ่งพากย์เป็นอิบาระ มายากะ ในปีถัดมาเธอได้เปิดตัวในฐานะนักร้องเดี่ยวเป็นครั้งแรก โดยเพลง "*มิไรไนต์*" จากซิงเกิลชื่อเดียวกันเป็นเพลงปิดของซีรีส์อนิเมะ *เซโตไกยากูอินโดโมะ\** ซึ่งเป็นภาคต่อจาก *เซโตไกยากูอินโดโมะ* เธอเป็นคนสุดท้ายในวง "เวลาน้ำชาหลังเลิกเรียน" ที่ได้เปิดตัวเป็นนักร้องเดี่ยว พ.ศ. 2557 ซาโตมิได้รับบทพากย์เป็นอุจิมัทสึ จิยะในซีรีส์อนิเมะ *รับน้องกระต่ายซักแก้วมั้ยคะ?* และร้องเพลงเปิดและเพลงปิดพิเศษ (เฉพาะตอนสุดท้าย) ภายใต้ชื่อ "เปอตีแรบบิตส์" ร่วมกับอายาเนะ ซากูระ, อิโนริ มินาเซะ, ริซะ ทาเนดะ และมายะ อูจิดะ ผลงานอื่น ๆ ที่โดดเด่นของซาโตมิได้แก่เวนดี มาร์เวลล์จาก *แฟรี่เทล ศึกจอมเวทอภินิหาร* (พ.ศ. 2553) ทามุระ มานามิจาก *น้องสาวของผมไม่น่ารักขนาดนั้นหรอก* (พ.ศ. 2553) ชิบาตะ มิตสึกิจาก *พี่น้องปริศนาโรงเรียนมหาเวท* (พ.ศ. 2557) และคันซากิ ยูกิโกะจาก *อัสแซสซิเนชันคลาสรูม* (พ.ศ. 2558)

บทบาทส่วนใหญ่ของซาโตมิจะเป็นตัวละครสาวหวาน เรียบร้อย อย่างไรก็ตาม ไทนากะ ริทสึ ซึ่งเป็นบทสร้างชื่อของเธอนั้นกลับมีลักษณะตรงกันข้ามอย่างสิ้นเชิง ในบทสัมภาษณ์ระหว่างที่เธอเดินทางไปร่วมงาน FanimeCon 2018 ที่แซนโฮเซ รัฐแคลิฟอร์เนีย สหรัฐอเมริกานั้น เธอกล่าวว่าแรกเริ่มที่เธอไปคัดตัวเพื่อพากย์เสียงใน *เค-อง!* นั้นเธอตั้งใจจะพากย์เป็นมิโอะ (พากย์โดยโยโกะ ฮิกาซะ) หรือสึมุกิ (พากย์โดยมินาโกะ โคโตบูกิ) และรู้สึกประหลาดใจที่เธอได้รับเลือกให้พากย์เป็นริทสึ เธอยอมรับว่าบทริทสึเป็นบทที่ท้าทายสำหรับเธอ นอกจากนี้เธอยังต้องหัดเล่นกลองชุดเป็นครั้งแรกในชีวิตเพื่อแสดงในคอนเสิร์ตของ *เค-อง!* เช่นเดียวกับนักพากย์หลักคนอื่น ๆ ในส่วนผลงานเพลงนั้น เนื่องจากซาโตมิมีทั้งผลงานในฐานะตัวเธอเองและในฐานะตัวละครที่เธอพากย์เสียง เธอให้สัมภาษณ์ว่าเธอจะปล่อยให้ตัวเองเป็นอิสระเต็มที่เวลาที่เธอร้องเพลงในชื่อตัวเอง แต่เมื่อเป็นเพลงของตัวละครเธอจะลบภาพตัวเธอเองออกแล้วสวมบทเป็นตัวละครนั้น ๆ

อ้างอิง
-------

1. ↑  เชอร์แมน, เจนนิเฟอร์ (6 กรกฎาคม 2560). "The irregular at magic high school Voice Actors Satomi Satou, Takuma Terashima Marry". เครือข่ายข่าวอนิเมะ. สืบค้นเมื่อ 3 พฤศจิกายน 2562. `{{cite news}}`: ตรวจสอบค่าวันที่ใน: `|access-date=` และ `|date=` (help)
2. ↑  "Latest Movies and TV Shows With Satomi Sato - IMDb". อินเทอร์เน็ตมูวีเดตาเบส. สืบค้นเมื่อ 3 พฤศจิกายน 2562. `{{cite web}}`: ตรวจสอบค่าวันที่ใน: `|access-date=` (help)
3. ↑  ลู, เอแกน (4 กันยายน 2552). "WALL-E, Eden of the East, Haruhi-chan Win Anime Kobe Awards (Updated)". เครือข่ายข่าวอนิเมะ. สืบค้นเมื่อ 3 พฤศจิกายน 2562. `{{cite news}}`: ตรวจสอบค่าวันที่ใน: `|access-date=` และ `|date=` (help)
4. ↑  "まどろみの約束" (ภาษาญี่ปุ่น). ออริคอน. สืบค้นเมื่อ 3 พฤศจิกายน 2562. `{{cite web}}`: ตรวจสอบค่าวันที่ใน: `|accessdate=` (help)
5. ↑  "TVアニメ『氷菓』新エンディングテーマ 君にまつわるミステリー" (ภาษาญี่ปุ่น). ออริคอน. สืบค้นเมื่อ 3 พฤศจิกายน 2562. `{{cite web}}`: ตรวจสอบค่าวันที่ใน: `|accessdate=` (help)
6. ↑  เชอร์แมน, เจนนิเฟอร์ (8 ธันวาคม 2556). "Voice Actress Satomi Satou's Debut Single Is Seitokai Yakuindomo\*'s Ending Theme". เครือข่ายข่าวอนิเมะ. สืบค้นเมื่อ 3 พฤศจิกายน 2562. `{{cite news}}`: ตรวจสอบค่าวันที่ใน: `|access-date=` และ `|date=` (help)
7. ↑  โคมัตสึ, มิกิกาซุ (14 กุมภาพันธ์ 2557). "VIDEO: Voice Actress Satomi Sato's Solo Debut Single "Mirai Night" PV". ครันชีโรล. คลังข้อมูลเก่าเก็บจากแหล่งเดิมเมื่อ 2022-06-05. สืบค้นเมื่อ 3 พฤศจิกายน 2562. `{{cite news}}`: ตรวจสอบค่าวันที่ใน: `|access-date=` และ `|date=` (help)
8. ↑  เชอร์แมน, เจนนิเฟอร์ (23 มีนาคม 2557). "Gochūmon wa Usagi Desu ka? Anime's Promo Streamed". เครือข่ายข่าวอนิเมะ. สืบค้นเมื่อ 3 พฤศจิกายน 2562. `{{cite news}}`: ตรวจสอบค่าวันที่ใน: `|access-date=` และ `|date=` (help)
9. 1 2 3  ไลต์, ริซา (25 มิถุนายน 2561). "INTERVIEW: Voice actress Satomi Sato at U.S. convention debut, FanimeCon 2018". สำนักข่าวเกียวโด. สืบค้นเมื่อ 3 พฤศจิกายน 2562. `{{cite news}}`: ตรวจสอบค่าวันที่ใน: `|access-date=` และ `|date=` (help)

แหล่งข้อมูลอื่น
---------------

* เว็บบล็อกส่วนตัวของซาโตมิ ซาโต
* ซาโตมิ ซาโต ที่เครือข่ายข่าวอนิเมะ
* ซาโตมิ ซาโต ที่อินเทอร์เน็ตมูวีเดตาเบส